
מר גרין ואני
יוצרים

מאת גף ברון

תרגום ועיבוד באטריס הל

בימוי האוורד ריפ

מוסיקה עדי כהן

תפאורה סשה לישיאנסקי

תלבושות מעיין ריף

תאורה מתן פרמינגר
משחק אלברט כהן, נדב לאור/ שוהם שיינר

תקציר העלילה

מר גרין, קשיש ערירי נקלע לתאונת דרכים וכמעט נדרס. רוס גרדנר, הבחור הצעיר שפגע בו, נדון לחצי שנה של עבודות שרות, שבמהלכה הוא אמור לבקר אצלו פעם בשבוע ולסייע לו. ההצגה שמתחילה כקומדיה בין שני זרים שאינם מעוננים לבלות ולו רגע אחד יחד והופכת לדרמה מרגשת. במהלה הדמויות חושפות סודותיהן, מבינות את הצורך לקבל את עצמנו ואת האחר ומעוררות בנו געגועים לקשר אנושי חם ואוהב.
המחזה של המחזאי האמריקאי הנודע ג'ף ברון, תורגם ל25 שפות, הועלה בהצלחה רבה ברחבי העולם וזכה בפרסים יוקרתיים.

מבוא

מורים יקרים, אנו מגישים לכם חומר הכנה לצפייה בהצגה ונושאים לדיון מעמיק אחריה במטרה להעשיר את חווית הצפייה, להרחיב את עולמם של הצופים ולעודד את מעורבותם בסביבה.
יש הסבורים כי כדי ליהנות מיצירה אמנותית די בכך שחווים אותה, אנו מאמינים שההנאה כרוכה גם בהבנת שפת התיאטרון .

כל יצירה אמנותית הנה שילוב של תוכן וצורה. באמנות התיאטרון התוכן מכיל מסר או אמירה, ואילו הצורה היא הסגנון האמנותי, דהיינו המשחק, התפאורה, התלבושות, התאורה, המוסיקה, התנועה.

היצירה התיאטרלית היא תוצאה של שיתוף פעולה בין יוצרים רבים מתחומי אמנויות שונים, ולכל אחד מהם תרומה חיונית משלו. יחד הם יוצרים את הצגת התיאטרון, כחוויה חד פעמית הנוצרת את עצמה שוב ושוב, בכל פעם מחדש, מול קהל צופים אחר, במקום אחר, בזמן אחר. הצגת תיאטרון היא אפוא יצירה רב- גונית ושלמה, וביכולתה לברוא עולם חדש, עולם של אשליה שמקרין על עולם המציאות שלנו ומרעיף עליו קסם והנאה.
ההצגה מר גרין ואני בוחנת את הטבע האנושי, את מחיר החיים בצל שנאה ודעות קדומות ואת הצורך בהבנה, סובלנות וסלחנות. על כן לדעתנו  היא יכולה לתרום ולסייע בהצלחתו של פרויקט הייחודי והערכי של משרד החינוך מחויבות אישית, אשר מפגיש בין בני הנוער ואנשים "אחרים" מהקהילה, מבוגרים, עולים, אנשים עם מוגבלויות.

ראיון עם המחזאי ג'ף ברון

ש: מהיכן הרעיון לכתיבת המחזה  מר גרין ואני?
ת: הייתי תסריטאי במשרה מלאה כאשר חבר סיפר לי שחוויותיו אצל קשיש, אותו הוא ביקר על בסיס התנדבותי, עלולות להפוך למחזה מעניין. שאלתי אותו שאלות רבות אבל לא היה בסיפור שלו דבר שגרם לי לחשוב על הנושא כפרויקט פוטנציאלי, לא היה שם שום קונפליקט. לאחר מספר שנים סבתא שלי ז"ל, שהייתה אז בשנות ה90 שלה וחיה לבדה, הייתה זקוקה ליותר עזרה ממה שבעבר. אז התחלתי לבקר אצלה לעתים קרובות יותר, הייתי קונה בשבילה מצרכים ובאופן כללי מתחנן שתאפשר לי לעזור לה. היו שם במפגשים האלה כל כך הרבה דברים מצחיקים וקורעי לב שאחרי מותה, קיבלתי את הצעתו של החבר שלי. חשבתי, מה אם הבחור יהיה יותר דומה לי והזקן יותר דומה לסבתי. מה אם המפגשים השבועיים לא היו מרצון? ברגע שפתרתי את אלה, התחלתי לכתוב את המחזה מר גרין ואני.
ש: מה יש במחזה שהפך אותו ללהיט בינלאומי?
ת: אף אחד לא יודע למה משהו מצליח או לא מצליח, במקרה של מר גרין ואני, שהיה לי הזכות לראות את ההפקות ביפן, קרואטיה, מקסיקו, יוון, צרפת, ברזיל ומדינות רבות אחרות, גיליתי שהתגובות של הקהל היו בדיוק אותו הדבר בכל מקום שההצגה עלתה. לא משנה מה היו ההבדלים התרבותיים, הדמיון בין בני האדם היה חזק בהרבה מהשוני. משפחות הן זהות בכל מקום. כולם מכירים מישהו כמו מר גרין ומישהו כמו רוס. המאפיינים הספציפיים שלהם רק הפכו את הסיפור למעניין יותר, אבל האדם והמאבקים שכולנו עוברים בחיים, הפכו את המחזה למשהו שכמעט כל אחד יכול להזדהות איתו. ועוד משהו, תמיד הוזהרתי שקומדיה לא ניתנת לתרגום, אבל עם מר גרין גיליתי שקומדיה שמבוססת על דמות, בהחלט מצליחה.
ש: מה אתה רוצה שקהל יקבל מההצגה?
ת: במאה ה -21, ישנם דרכים אין ספור לבלות את הזמן שלנו, אינטרנט, טלוויזיה, אירועי תרבות – אז אני רואה זכות גדולה ואחריות גדולה כאשר מישהו מחליט להקדיש מספר שעות של חייו בלראות את העבודה שלי. זהו תפקידי לבדר ולעניין את הצופה במהלך כל הזמן שהוא יושב בחושך וצופה במחזה שלי. ואני מקווה שאחרי שהוא עוזב, ימשיך לחשוב על הסיפור והדמויות שזה עתה פגש, ועל עצמו ואנשים אחרים שהוא מכיר.

שאלות לדיון המתייחסות לתכנייה של ההצגה

· האם אתה מכיר אנשים כמו רוס?
· איך לדעתך הם נתפסים בעיני הציבור? איך אתה רואה אותם?
· רוס שומר סוד. כיצד לדעתך הדבר משפיע עליו? גם מר גרין שומר סוד. כיצד משפיע עליו?
· האם לדעתך יש מקום להעלות את נושא הזהות המינית אצל בני נוער בבית הספר?
· האם ההצגה שינתה במשהו את הגישה שלך כלפי הומוסקסואלים?
· האם לדעתך מר גרין שינה את תפיסותיו לגבי הומוסקסואלים לאחר היכרותו עם רוס?
· מהם לדעתך הגורמים להתקרבותם של השניים?
· במה לדעתך אתה יכול לעזור לאדם מבוגר?
· האם לדעתך לאדם מבוגר יכולת להעניק לך משהו שאתה זקוק לו? לדוגמא?
· מה דעתך על הביטויים: "כולנו שונים אך כולנו שווים" / "נפש בריאה בגוף בריא" ?
שאלות המתייחסות לסגנון התיאטרלי של ההצגה

· האם נהנית מהצפייה בהצגה?

· האם עלילת המחזה עורר בך עניין והתרגשות?
· מיהו לדעתך הגיבור הראשי של ההצגה? למה?
· מהם השינויים שעוברות הדמויות בהצגה?
· מהי לדעתך הסצנה המרגשת ביותר בהצגה? למה?
· התפאורה סימנה את הזמן והמקום של המחזה. לעִתים פריט אחד, חפץ אחד בודד, כמו טלפון חוגה, טפט קיר צבעוני או תמונת בקיר, ביכולתם להגדיר בדייקנות עולם שלם רחב בהרבה.
· כיצד יצרה התאורה בהצגה תחושה של זמן ההתרחשות? (יום, לילה, יום חדש)
· האם הבחנת שהתאורה מאירה על הבמה ומחוצה לה? (נורת שרופה, ברקים ...)
· המוזיקה בתיאטרון שונה ממוזיקה שנכתבה למופע מוזיקאלי. לרוב אין למוזיקה כזאת חיים מעבר להצגה, היא מוזיקה מקורית, קיומה תלוי בהצגה ותכליתה לשרת אותה, ליצור אווירה והתרגשות. בהצגה זו נכתבה מוזיקה מקורית. האם היא מסייעת להמחשת המצבים הרגשיים (שמחה, בדידות, התקרבות). כיצד היא השפיעה עליך?

· בתיאטרון נהוג להעריך את איכות עבודתו של שחקן על-פי מספר אמות מידה: מקוריות, אמינות, עקביות, רגישות. מה דעתך על משחק השחקנים? האם נהנית ממשחקם? האם הם הצליחו לעורר הזדהות עם דמותם?

